Hua̱ ꞌngo̱ sí dânj ni̱ huin sôꞌ yiꞌnïnꞌ nej fariseo,
ni̱ gùꞌnàj sôꞌ Nicodemo,
ni̱ huin ña̱n sôꞌ riñan nej judío.
Ni̱ gaꞌnaꞌ sí nânj neꞌ ñànꞌan ñan nne Ma̱ꞌan Jesús,
ni̱ gataj sôꞌ:
—Maestrûj,
niꞌin nej ñûnj si Maestrû huin Ma̱ꞌân rèꞌ dadinꞌ Ma̱ꞌan Ñaꞌanj an gaꞌnḯn gaꞌnaꞌ Ma̱ꞌân rèꞌ;
dadinꞌ gàꞌ si ꞌngo̱ síi si̱ gaꞌhue gi̱ꞌhiaj nej daꞌngaꞌa dàj rûnꞌ giꞌhiaj Ma̱ꞌân rèꞌ,
si nitaj Ma̱ꞌan Ñaꞌanj an nne ngà sij mánj.
Nanikàj Ma̱ꞌan Jesús ni̱ gata:
—Yàngàꞌ,
ni̱ yàngàꞌ hia nï̀nꞌ gàtà gu̱nï̂nꞌ,
ni̱ guiì si̱ gaꞌnga nàkà ñûn ni̱ si̱ gaꞌhue ga̱huin ninj daꞌní Ma̱ꞌan Ñaꞌanj an mánj.
Ni̱ gataj Nicodemo gu̱nïn Ma̱ꞌan Jesús:
—Dàj gi̱ꞌhiaj ꞌngo̱ guiì ga̱ꞌhue ga̱ꞌnga̱ nàkà ñûn ninj nga gàꞌ achij ninj ràꞌaj.
Ga̱ꞌhue ga̱tu̱ ñûn ninj ruhuâ riki nni ninj,
ni̱ ga̱ꞌnga̱ ñûn ninj na̱nj nîꞌ.
Nanikàj Ma̱ꞌan Jesús ni̱ gata:
—Yàngàꞌ,
ni̱ yàngàꞌ hia nï̀nꞌ gàtà gu̱nïnꞌ,
ni̱ guiì si̱ gaꞌnga nàkà ngà nnee ni̱ sisi̱ si̱ ga̱ꞌnga̱ nàkà ninj gi̱ꞌhiaj Ma̱ꞌan Espíritu Santo,
ni̱ si̱ gaꞌhue ga̱huin ninj Daꞌní Ma̱ꞌan Ñaꞌanj an mánj.
Guiì gaꞌnga riki nni,
ni̱ nneè huin ninj;
ni̱ guiì gaꞌnga nàkà giꞌhiaj Ma̱ꞌan Espíritu Santo,
ni̱ ganahuin nìꞌnàꞌ nimân ninj.
Si̱ gahuin ña̱ꞌanj ruhuâꞌ guendâ gatâ gu̱nï̱nꞌ:
“Si ña̱ꞌa̱n huaj si ga̱ꞌnga̱ nàkà daranꞌ nej guiì mánj.”
Dadinꞌ nanèe ni̱ gaꞌhuij dànèꞌ garanꞌ ruhuaj,
ni̱ gunïnꞌ si gayïj gachinj hua;
sani̱ nun niꞌînꞌ dànèꞌ ꞌnaj,
ni̱ nun niꞌînꞌ dànèꞌ hua mánj;
ni̱ huê danj huin guiì gaꞌnga nàkà ñûn giꞌhiaj Ma̱ꞌan Espíritu.
Nanikàj Nicodemo ni̱ gataj sôꞌ:
—Dàj ga̱ꞌhue ga̱huin sa gataj Ma̱ꞌan rèꞌ ràꞌaj.
Nanikàj Ma̱ꞌan Jesús ni̱ gata gu̱nïn sôꞌ:
—Maestrû huînꞌ riñan yumanꞌ Israel,
ni̱ nun garânj daꞌngaꞌ ruhuâ rayiꞌî nuguanꞌ nânj ràꞌ sa ûnꞌ.
Yàngàꞌ,
ni̱ yàngàꞌ hia nï̀nꞌ gàtà gunï̂nꞌ,
ni̱ man sa niꞌin nej ñûnj gaꞌmin nej nûnj,
ni̱ man sa giniꞌin nej ñûnj huê dan huin sa ganataꞌ nej ñûnj;
sani̱ naꞌhuej nej suj ga̱na̱huin ra̱ꞌa nej suj sa ganataꞌ nej ñûnj mánj.
Ni̱ si gaꞌmînj rayiꞌî nej sa màn riñan hioꞌóo riñan nej suj,
ni̱ naꞌhue gùyùmàn ruhuâ nej suj,
ni̱ dàj gi̱ꞌhiaj nej suj ga̱ꞌhue gùyùmàn ruhuâ nej suj si gànàtàj rayiꞌî nej sa màn yàtàꞌa ràꞌaj.
’Gàꞌ si ꞌngo̱ guiì nun ga̱ꞌa̱nj yàtàꞌa mánj,
man ꞌngo̱ rïn sa gininj gaꞌnaꞌ neꞌ yàtàꞌa,
ni̱ huê dânj huin Maꞌán.
Ni̱ dàj rûnꞌ giꞌhiaj Moisés nga godokoꞌ sôꞌ ꞌngo̱ yukuáa riñan ꞌngo̱ chrun riñan hioꞌó nàkòo,
ni̱ huê danj na̱nj ña̱ꞌa̱n huaj si go̱dokoꞌ nej sij ñùnj riñan rugutsìi.
Daꞌnga ni̱ daranꞌ nej guiì gùyùmàn ruhuâ niꞌin ñùnj,
ni̱ si̱ gaꞌanj ni̱ꞌhia̱ ninj,
dadinꞌ gànàꞌnï̀nj ninj ni̱ ga̱ne nìgànj ninj yiñán Ma̱ꞌan Ñaꞌanj an na̱nj ánj.
’Dadinꞌ huê danj ni̱ ga ꞌì ruhuâ Ma̱ꞌan Ñaꞌanj an niꞌin nej guiì màn ruhuâ yumiguìi,
rayiꞌî dânj ni̱ gaꞌnïn gaꞌnaꞌ ꞌngo̱ rïn Daꞌnin riñan ninj,
ni̱ daranꞌ nej guiì gùyùmàn ruhuâ niꞌin Daꞌní Ma̱ꞌan,
ni̱ si̱ gaꞌanj ni̱ꞌhia̱ ninj,
ni̱ ga̱ne nìgànj ninj ngà Ma̱ꞌan.
Dadinꞌ nun gàꞌnï̀nj Ma̱ꞌan Ñaꞌanj an ga̱ꞌna̱ꞌ Daꞌnin ruhuâ yumiguìi nânj guendâ gi̱ꞌhia si ga̱ꞌa̱nj ni̱ꞌhia̱ nej guiì mánj,
gaꞌnaꞌ Ma̱ꞌan Daꞌnin guendâ gi̱ꞌhia si ga̱na̱ni̱n nej guiì.
’Guiì guyumân ruhuâ niꞌin Daꞌní Ma̱ꞌan,
ni̱ si̱ gaꞌanj ni̱ꞌhia̱ ninj;
sani̱ guiì nun gùyùmàn ruhuâ niꞌin Daꞌní Ma̱ꞌan,
ni̱ ga̱ꞌa̱nj ni̱ꞌhia̱ ninj,
dadinꞌ nun gùyùmàn ruhuâ ninj niꞌin ninj siyu̱guí Daꞌní Ma̱ꞌan mánj.
Ni̱ nej guiì nun gùyùmàn ruhuâ niꞌin si-nùguànꞌ Ma̱ꞌan Ñaꞌanj an ni̱ gaꞌanj ni̱ꞌhia̱ ninj:
Dadinꞌ gaꞌnaꞌ sa yigï̀ïn dânj ruhuâ yumiguìi,
sani̱ dànanj ga ꞌì doj ruhuâ ninj niꞌin ninj gakï̱nꞌïn gàꞌ daꞌ sa yigï̀n dânj,
dadinꞌ ûta nìhiàꞌ ruhuâ ninj giꞌhiaj ninj gakï̱nꞌïn.
Dadinꞌ daran nej guiì giꞌhiaj gakï̱nꞌïn,
ni̱ nitaj si gininj hueꞌé sa yigï̀n dânj riñan ninj,
huê danj ni̱ nitaj si gaꞌnaꞌ nichì ninj riñan sa yigï̀n dânj,
dadinꞌ naꞌhuej ruhuâ ninj gu̱nïn gàꞌì ninj rayiꞌî si-ga̱kïnꞌ ninj.
Sani̱ nej guiì gaꞌmin nuguanꞌ yàngàꞌa ni̱ ꞌna̱ꞌ ninj riñan Ma̱ꞌan Jesús,
dadinꞌ nitaj sinàꞌaj a hua riñan ninj dadinꞌ gàꞌ nagiꞌhiaj nàkà Ma̱ꞌan Ñaꞌanj an ninj na̱nj ánj.